Predkladacia správa
Predkladaná „Dohoda medzi vládou Slovenskej republiky a vládou Juhoafrickej republiky o spolupráci v oblasti vedy a techniky“ sa začala pripravovať od  roku 2001 z iniciatívy Juhoafrickej republiky.
Prvým podnetom bola návšteva delegácie JAR v Slovenskej republike v decembri 2000, ktorá podnikla cestu po európskych členských a kandidátskych krajinách EÚ. Cieľom bolo  zmapovať možnosti spolupráce v oblasti vedy a techniky po prvých demokratických voľbách v Juhoafrickej republike a definitívnom odstránení „Apartheidu“. Druhá návšteva delegácie JAR v Slovenskej republike sa uskutočnila v apríli 2006. Delegácia JAR bola počas obidvoch pobytov prijatá  na MŠ SR (Sekcii vedy a techniky) za účasti zástupcov vybraných rezortov a SAV. Členovia delegácie navštívili v SR podľa svojho záujmu ako aj odbornej profilácie aj príslušné  pracoviská vysokých škôl a Slovenskej akadémie vied. Hlavnými témami rokovaní bol systém organizácie a financovania vedy a techniky v Slovenskej republike a v Juhoafrickej republike, možnosti dvojstrannej a mnohostrannej spolupráce, ako aj súčasný stav spolupráce SR s Európskou úniou v oblasti vedy a techniky.  
Počas prvej návštevy odovzdali zástupcovia Sekcie vedy a techniky MŠ SR delegácii JAR na posúdenie návrh medzivládnej bilaterálnej dohody o vedecko-technickej spolupráci. Vzájomné stanoviská k úpravám textu dohody si obidve strany niekoľkokrát vymenili diplomatickou cestou.  Záverečná  harmonizácia  textu medzivládnej dohody a odsúhlasenie jej textu  obidvomi zmluvnými stranami, aj so zreteľom na legislatívu Európskej únie, sa uskutočnila počas druhej, oficiálnej návštevy delegácie JAR, vedenej námestníkom ministra vedy a techniky JAR pánom  Derekom Andre Hanekomom v Bratislave   v dňoch 3.- 4.apríla 2006. 
Po vyjasnení  všetkých otvorených otázok  predkladá Ministerstvo školstva materiál s textom medzivládnej bilaterálnej dohody na schválenie vládou Slovenskej republiky. Juhoafrická strana informovala, že na ich strane je už tento proces ukončený. Súčasťou predloženého materiálu je okrem samotného textu dohody v slovenskom a v anglickom jazyku aj   „Vyhodnotenie  medzirezortného  pripomienkového konania“. Nároky na štátny rozpočet budú zakomponované v celkovej požiadavke Ministerstva školstva na zabezpečenie bilaterálnej vedecko-technickej spolupráce na úrovni medzivládnych dohôd v rámci Národného programu rozvoja vedy a techniky na roky 2006-2008.
Vzhľadom na  pokračovanie integračnému procesu, a to nielen   v rámci Európy, sú   dvojstranné dohody tohto typu základom mnohostranných spoluprác. JAR  je  žiadanou aj perspektívnou partnerskou krajinou pre Slovenskú republiku, pretože  má v súčasnosti stabilnú politickú situáciu a vynikajúcu úroveň vedy a techniky, čo sa týka nielen  jej podpory, ale najmä  jej výsledkov. JAR je už štvrtým rokom pozorovateľskou krajinou OECD a v rámci Výboru pre vednú a technickú politiku je jej činnosť mimoriadne aktívna. 

Predložený návrh dohody nemá finančný, ekonomický, ani environmentálny vplyv a nemá vplyv na zamestnanosť. Implementácia dohody však môže pozitívne ovplyvniť zapojenie podnikateľských subjektov do medzinárodnej vedecko-technickej spolupráce.	
Na základe vzájomného dohovoru oboch zmluvných strán by sa  podpis dohody mal uskutočniť v Juhoafrickej republike, v Pretórii,  v máji 2006.